সম্প্রতি সোশ্যাল মিডিয়ায় ভাইরাল হয়েছে ওয়েব সিরিজ ‘ইন দেয়ার লাইফ’-এর ট্রেলার। এই সিরিজ দিয়েই বাংলা ওয়েবে ডেবিউ করছেন বাংলার দর্শকের সবচেয়ে প্রিয় অভিনেতা সব্যসাচী চক্রবর্তী। এই সিরিজে কাল্ট অভিনেতাকে চ্য়ালেঞ্জ জানাবেন যিনি পর্দার গল্পে, তিনি একাধারে অভিনেতা-প্রযোজক-চিত্রনাট্যকার এবং পরিচালক কিন্তু এই গল্পে তিনিই ‘খলনায়ক’।  

এই বিষয়ে অন্যান্য খবর

খুনে ভূতের রহস্য সমাধানে গোগোল, এল নতুন অ্য়াডভেঞ্চার সিরিজ
‘কাশ’ কি ভূত! দানব! নাকি আপনার-আমার মতোই রক্তমাংসের মানুষ


‘কশ’, ‘রেপ্লিকেশন’, ‘চেইন মেইল’-এর পরিচালক, স্বাধীন চলচ্চিত্রকার সৌমন বসু আসন্ন বাংলা ছবি ‘রহস্য রোমাঞ্জ সিরিজ’-এর প্রযোজক এবং অভিনেতা। বাংলা ওয়েবের দর্শক সম্প্রতি তাঁকে দেখেছেন হইচই-এর শর্ট ফিল্ম ‘মিথ্যে’-তে। সেখানে চরিত্রটি ছিল একটু রহস্যমাখা কিন্তু ‘ইন দেয়ার লাইফ’-এ সৌমনকে যে চরিত্রে দেখা যাবে, তা অনেক বেশি হাড় হিম করে দেওয়া। এমনকী সৌমনের নিজেরও বক্তব্য যে এতটা ডার্ক চরিত্রে তিনি এর আগে কখনও অভিনয় করেননি। 

ছবি সৌজন্য: সৌমন বসু
‘‘যে চরিত্রটা আমি করছি, রাজদীপ, সে একজন রাজনৈতিক নেতার ছেলে। এমন একজন নেতা যে বহু পলিটিকাল মার্ডার করেছে। এমন একজন বাবার সঙ্গে একা বড় হয়ে ওঠার অভিজ্ঞতা মারাত্মক প্রভাব ফেলেছে ছেলেটির মধ্যে। প্রথম প্রথম অসুবিধা হচ্ছিল, চরিত্রটার প্রতি কিছুতেই ‘এমপ্যাথি’ তৈরি হচ্ছিল না আর ওটা ছাড়া আমি অভিনয় করতে পারি না। এর পরে আমি নিজে একটা ব্যাক স্টোরি তৈরি করলাম মনে মনে। যখন অভিনয় করেছি তখন এই বিশ্বাসটা নিয়ে করেছি যে এই চরিত্রটা গল্পে যা যা করছে তার সবটাই ঠিক। এখন চরিত্র থেকে বেরিয়ে এসে যখন দেখছি, মনে হচ্ছে যে সত্যিই খুব হাড় হিম করা একটি ব্য়াপার’’, এবেলা ওয়েবসাইটকে জানালেন সৌমন বসু। 

ছবি সৌজন্য: সৌমন বসু
নির্ঝর মিত্র পরিচালিত এই সিরিজে এক মধ্য়বিত্ত বাবার ভূমিকায় অভিনয় করেছেন সব্যসাচী চক্রবর্তী। সন্তানের অকালমৃত্যুর প্রতিশোধ নিতে দৃঢ়প্রতিজ্ঞ একজন বাবা একটি অকল্পনীয় জার্নি শুরু করেন। সেই জার্নির কেন্দ্রবিন্দুতে রয়েছে সৌমন বসু অভিনীত চরিত্র— রাজদীপ। ইতিমধ্যেই এই সিরিজের ট্রেলারটি ভাইরাল সোশ্যাল মিডিয়ায়। 

‘‘ওয়েবে আমার দ্বিতীয় কাজ এবং সেখানে আমার স্ক্রিন আইডল ‘বেণুদা’-র সঙ্গে কাজ করার সুযোগ পেলাম। এর জন্য আমি অত্যন্ত কৃতজ্ঞ আড্ডাটাইমস ও সিরিজের পরিচালক নির্ঝর মিত্রের কাছে। আরও ভাল লাগছে যে বেণুদা নিজে আমার কাজের প্রশংসা করেছেন। এটা আমার কাছে একটা বড় পাওনা। আর এই চরিত্রটা হঠাৎই আসে আমার কাছে। অনেক অভিনেতাদের অডিশন নেওয়া হয়েছিল আগে। কিন্তু ফাইনাল কাস্টিং, কনট্র্য়াক্ট সাইন হয়ে যাওয়ার পরেও কোথাও ঠিক পরিচালকের মনোমতো হচ্ছিল না। তার পরেই হঠাৎ নির্ঝর আমাকে ডেকে পাঠায়, অডিশন নেয়। তার এক সপ্তাহের মধ্যেই শ্য়ুটিং শুরু করি। এর চেয়ে বেশি কিছু চরিত্র নিয়ে বললে সেটা স্পয়লার হয়ে যাবে। ২১ সেপ্টেম্বর থেকে আড্ডাটাইমস অ্য়াপে স্ট্রিমিং শুরু হবে। খুব টানটান একটা সাসপেন্স থ্রিলার। আশা করছি ভাল লাগবে দর্শকের’’, জানালেন সৌমন। 
দেখে নিতে পারেন এই সিরিজের ট্রেলার নীচের লিঙ্কে ক্লিক করে—